Staat moet bewys ‘terreurtweeling’ is wettig vasgetrekBrandon-Lee Thulsie en Tony-Lee Thulsie. Foto: Facebook Die Thulsie-tweeling is meer as twee weke gelede in hegtenis geneem op aanklagte dat hulle die Amerikaanse ambassade en Joodse instellings in Suid-Afrika namens die Islamitiese Staat (Isis) wou opblaas. Die hof was veronderstel om reeds die twee se borgtogaansoek aan te gehoor het, maar dit is uitgestel nadat adv. Annelene van den Heever, die tweeling se regsverteenwoordiger, aangevoer het dat haar kliënte onregmatig in hegtenis geneem is. Landdros Pieter du Plessis het gesê ŉ aansoek is amptelik deur die tweeling gebring waarin hulle sê dat hulle onregmatig in hegtenis geneem is. Van den Heever het aangevoer dat die verklarings wat reeds ingedien is ook gebruik kan word in die aansoek oor die onregmatige inhegtenisnemings, maar Du Plessis het dit geweier en versoek dat ŉ nuwe stel verklarings ingedien moet word. Die saak is uitgestel om die verdediging kans te gee om die verklarings voor te berei. Nadat die saak vandag hervat is, het Van den Heever ŉ nuwe stel verklarings van die tweeling ingedien. In die verklarings voer die Thulsie-broers aan dat daar geen lasbriewe vir arrestasie aan hulle voorgehou is toe lede van die Valke hulle vroeër die maand in hegtenis geneem het nie. Du Plessis het gesê die staat het ŉ verpligting om op die aantygings in die verklarings te reageer en te bewys dat die tweeling regmatig in hegtenis geneem is. Indien die staat dit nie kan bewys nie, sal Du Plessis noodgedwonge moet beslis dat hulle vrygelaat word. Adv. Chris MacAdam, die staatsaanklaer, het versoek dat die staat tyd gegun word om sy verklarings voor te berei. Die saak is tot Vrydag uitgestel. Lees alle vorige berigte oor die Thulsie-tweeling op Maroela Media.